CELEX: 22015D2435
Language: mt
Date: 2015-09-21 00:00:00
Title: Deċiżjoni Nru 1/2015 tal-Kunsill ta' Assoċjazzjoni UE-Eġittu tal-21 ta' Settembru 2015 li tissostitwixxi l-Protokoll 4 tal-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika Għarbija tal-Eġittu, min-naħa l-oħra, dwar id-definizzjoni tal-kunċett ta' “prodotti oriġinarji” u dwar il-metodi ta' kooperazzjoni amministrattiva [2015/2435]

22.12.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 334/62
            
         DEĊIŻJONI Nru 1/2015 TAL-KUNSILL TA' ASSOĊJAZZJONI UE-EĠITTU
   tal-21 ta' Settembru 2015
   li tissostitwixxi l-Protokoll 4 tal-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika Għarbija tal-Eġittu, min-naħa l-oħra, dwar id-definizzjoni tal-kunċett ta' “prodotti oriġinarji” u dwar il-metodi ta' kooperazzjoni amministrattiva [2015/2435]
   IL-KUNSILL TA' ASSOĊJAZZJONI UE-EĠITTU,
   Wara li kkunsidra l-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika Għarbija tal-Eġittu, min-naħa l-oħra (1), u b'mod partikolari l-Artikolu 27 tiegħu,
   Wara li kkunsidra l-Protokoll 4 tal-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika Għarbija tal-Eġittu, min-naħa l-oħra, dwar id-definizzjoni tal-kunċett ta' “prodotti oriġinarji” u dwar il-metodi ta' kooperazzjoni amministrattiva,
   Billi:
   
               (1)
            
            
               L-Artikolu 27 tal-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Repubblika Għarbija tal-Eġittu, min-naħa l-oħra (“il-Ftehim”), jirreferi għall-Protokoll 4 tal-Ftehim (“Protokoll 4”) li jistabbilixxi r-regoli tal-oriġini u jistipula dwar l-akkumulazzjoni tal-oriġini bejn l-Unjoni Ewropea, l-Eġittu u Partijiet Kontraenti oħra tal-Konvenzjoni Reġjonali dwar ir-regoli preferenzjali tal-oriġini pan-Ewro-Mediterranji (2) (“il-Konvenzjoni”).
            
         
               (2)
            
            
               L-Artikolu 39 tal-Protokoll 4 jistipula li l-Kunsill ta' Assoċjazzjoni previst fl-Artikolu 74 tal-Ftehim jista' jiddeċiedi li jemenda d-dispożizzjonijiet ta' dak il-protokoll.
            
         
               (3)
            
            
               Il-Konvenzjoni għandha l-għan li tissostitwixxi l-protokolli dwar ir-regoli tal-oriġini li jinsabu fis-seħħ bħalissa fost il-pajjiżi taż-żona pan-Ewro-Mediterranja b'att legali wieħed.
            
         
               (4)
            
            
               L-Unjoni u l-Eġittu ffirmaw il-Konvenzjoni fil-15 ta' Ġunju 2011 u fid-9 ta' Ottubru 2013 rispettivament.
            
         
               (5)
            
            
               L-Unjoni u l-Eġittu ddepożitaw l-istrumenti tagħhom ta' aċċettazzjoni għand id-depożitarju tal-Konvenzjoni fis-26 ta' Marzu 2012 u fit-23 ta' April 2014 rispettivament. Konsegwentement, skont l-Artikolu 10(3) tal-Konvenzjon, il-Konvenzjoni daħlet fis-seħħ fil-konfront tal-Unjoni u tar-Repubblika Għarbija tal-Eġittu fl-1 ta' Mejju 2012 u fl-1 ta' Ġunju 2014, ripettivament.
            
         
               (6)
            
            
               Il-Protokoll 4 għandu għalhekk jiġi sostitwit bi protokoll ġdid li jagħmel referenza għall-Konvenzjoni,
            
         ADOTTA DIN ID-DEĊIŻJONI:
   Artikolu 1
   Il-Protokoll 4 tal-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika Għarbija tal-Eġittu, min-naħa l-oħra dwar id-definizzjoni tal-kunċett ta' “prodotti oriġinarji” u metodi ta' kooperazzjoni amministrattiva, għandu jiġi sostitwit bit-test stabbilit fl-Anness għal din id-Deċiżjoni.
   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.
   Hija għandha tibda tapplika mill-1 ta' Frar 2016.
   
      Magħmul fi Brussell, il-21 ta' Settembru 2015.
      
         
            Għall-Kunsill ta' Assoċjazzjoni
         
         
            Il-President
         
         F. MOGHERINI
      
   
   
      (1)  ĠU L 304, 30.9.2004, p. 39.
   
      (2)  ĠU L 54, 26.2.2013, p. 4.
   
      ANNESS
      
         
            “PROTOKOLL 4
            dwar id-definizzjoni tal-kunċett ta' ‘prodotti oriġinarji’ u dwar metodi ta' kooperazzjoni amministrattiva
            Artikolu 1
            Regoli ta' oriġini applikabbli
            1.   Għall-fini tal-implimentazzjoni ta' dan il-Ftehim, għandhom japplikaw l-Appendiċi I u d-dispożizzjonijiet rilevanti tal-Appendiċi II għall-Konvenzjoni Reġjonali dwar ir-regoli tal-oriġini preferenzjali ni pan-Ewro-Mediterranji (1) (il-Konvenzjoni).
            2.   Ir-referenzi kollha għal ‘ftehim rilevanti’ fl-Appendiċi I u fid-dispożizzjonijiet rilevanti tal-Appendiċi II tal-Konvenzjoni Reġjonali dwar ir-regoli tal-oriġini preferenzjali pan-Ewro-Mediterranji għandhom jiġu interpretati bħala li jfissru dan il-Ftehim.
            Artikolu 2
            Soluzzjoni tat-tilwim
            1.   Meta b'rabta mal-proċeduri ta' verifika stabbiliti fl-Artikolu 32 tal-Appendiċi I tal-Konvenzjoni jinqala' xi tilwim li ma jkunx jista' jissolva bejn l-awtoritajiet doganali li jkunu qed jitolbu l-verifika u l-awtoritajiet doganali li jkunu responsabbli għat-twettiq ta' din il-verifika, tali tilwim għandu jitressaq quddiem il-Kunsill ta' Assoċjazzjoni.
            2.   Fil-każijiet kollha s-soluzzjoni tat-tilwim bejn l-importatur u l-awtoritajiet doganali tal-pajjiż importatur għandha sseħħ skont il-leġislazzjoni ta' dak il-pajjiż.
            Artikolu 3
            Emendi għall-Protokoll
            Il-Kumitat ta' Assoċjazzjoni jista' jiddeċiedi li jemenda d-dispożizzjonijiet ta' dan il-Protokoll.
            Artikolu 4
            Irtirar mill-Konvenzjoni
            1.   Jekk jingħata avviż bil-miktub jew mill-Unjoni Ewropea jew mill-Eġittu lid-depożitarju tal-Konvenzjoni dwar l-intenzjoni tagħhom li jirtiraw mill-Konvenzjoni skont l-Artikolu 9 tagħha, l-Unjoni u l-Eġittu għandhom immedjatament jidħlu f'negozjati dwar ir-regoli tal-oriġini għall-iskop tal-implimentazzjoni ta' dan il-Ftehim.
            2.   Sad-dħul fis-seħħ ta' dawn ir-regoli ta' oriġini appena nnegozjati, ir-regoli tal-oriġini li jinsabu fl-Appendiċi I tal-Konvenzjoni u, fejn xieraq, id-dispożizzjonijiet rilevanti tal-Appendiċi II tagħha, applikabbli fil-mument ta' rtirar, għandhom jibqgħu japplikaw għal dan il-Ftehim. Madankollu, mill-mument tal-irtirar, ir-regoli tal-oriġini li jinsabu fl-Appendiċi I u, fejn xieraq, id-dispożizzjonijiet rilevanti tal-Appendiċi II tal-Konvenzjoni għandhom jiġu interpretati b'mod li jippermetti akkumulazzjoni bilaterali bejn l-Unjoni Ewropea u l-Eġittu biss.”
         
      
      
         (1)  ĠU L 54, 26.2.2013, p. 4.